CELEX: 62016TN0199
Language: el
Date: 2016-05-02 00:00:00
Title: Υπόθεση T-199/16: Προσφυγή της 2ας Μαΐου 2016 – Kohrener Landmolkerei και DHG κατά Επιτροπής

27.6.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 232/26
            
         Προσφυγή της 2ας Μαΐου 2016 – Kohrener Landmolkerei και DHG κατά Επιτροπής
   (Υπόθεση T-199/16)
   (2016/C 232/35)
   Γλώσσα διαδικασίας: η γερμανική
   
      Διάδικοι
   
   
      Προσφεύγουσες: Kohrener Landmolkerei GmbH (Penig, Γερμανία) και DHG Deutsche Heumilchgesellschaft mbH (Frohburg, Γερμανία) (εκπρόσωπος: A. Wagner, δικηγόρος)
   
      Καθής: Ευρωπαϊκή Επιτροπή
   
      Αιτήματα
   
   Οι προσφεύγουσες ζητούν από το Γενικό Δικαστήριο:
   
               —
            
            
               να ακυρώσει τον εκτελεστικό κανονισμό (ΕΕ) 2016/304 της Επιτροπής, της 2ας Μαρτίου 2016, για την καταχώριση ονομασίας στο μητρώο των εγγυημένων παραδοσιακών ιδιότυπων προϊόντων [Heumilch/Haymilk/Latte fieno/Lait de foin/Leche de heno (ΕΠΙΠ)].
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής, οι προσφεύγουσες προβάλλουν τρεις λόγους ακυρώσεως.
   
               1.
            
            
               Οι προσφεύγουσες προβάλλουν την αιτίαση ότι η καθής, εκδίδοντας τον προσβαλλόμενο κανονισμό, δεν έλαβε υπόψη την ένσταση που υπέβαλαν, μολονότι αυτή διαβιβάσθηκε εμπροθέσμως στην αρμόδια κατά τον κανονισμό (ΕΕ) 1151/2012 (1) εθνική αρχή, η οποία ακολούθως δεν προώθησε εμπροθέσμως τη δήλωση ενστάσεως στην Επιτροπή.
            
         
               2.
            
            
               Οι προσφεύγουσες προβάλλουν, περαιτέρω, την αιτίαση ότι η καθής εξέδωσε εκτελεστικό κανονισμό πριν εκδοθεί απόφαση του Γενικού Δικαστηρίου έχουσα ισχύ δεδικασμένου επί της προσφυγής που ασκήθηκε, λόγω της εσφαλμένης αποφάσεως της καθής να απορρίψει την ένσταση λόγω μη τηρήσεως προθεσμίας, στην υπόθεση T-178/15, Kohrener Landmolkerei και DHG κατά Επιτροπής.
            
         
               3.
            
            
               Τέλος, οι προσφεύγουσες θίγονται σημαντικά από την έκδοση του προσβαλλόμενου εκτελεστικού κανονισμού. Ο κανονισμός αυτός αντίκειται στις ρυθμίσεις της Ευρωπαϊκής Ένωσης για την προστασία του ελεύθερου και θεμιτού ανταγωνισμού.
            
         
      (1)  Κανονισμός (EE) 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (ΕΕ L 343, σ. 1).